נפוליאון בונפרטה

ממוזער|נפוליאון הראשון, ציור מאת אנדראה אפיאני
**נפוליאון בונפרטה** (בצרפתית: **Napoléon Bonaparte**, נהגה: **בּוֹנָפָּרְט**; 15 באוגוסט 1769 – 5 במאי 1821; ידוע גם כ**נפוליאון הראשון**) היה שליט צרפת, מייסד הקיסרות הראשונה, ומגדולי המצביאים בהיסטוריה. מחשובי האישים שעיצבו את המאה ה-19. ייסד את קוד נפוליאון – קובץ החוקים של צרפת, שבהשפעתו עוצבו חוקים רבים במערב אירופה ובמרכזה, והשפעתו ניכרת עד היום. הפיץ דרך כיבושיו את רעיונות המהפכה הצרפתית בכל רחבי אירופה, ובמקביל התאמץ לדכא ולהשכיח את השפעתה בתוך צרפת. חידש והגה רעיונות טקטיים ואסטרטגיים מרחיקי לכת בצבא שמקובלים עד עצם היום הזה.

כיהן כשליט צרפת במהלך השנים 1799 עד 1814, ובמשך כ-100 ימים בשנת 1815. בשיאו, הוביל את צרפת לכיבוש רוב מערב אירופה ומרכזה.

נפוליאון, יליד קורסיקה, עלה לשלטון בהפיכת 18 בברימר לאחר קריירה מזהירה כאיש צבא. פעולותיו הראשונות היו ביסוס מערכות השלטון הפנימיות בצרפת והרגעת המדינה לאחר התקופה הסוערת של המהפכה הצרפתית. לאחר מכן יצא למסע כיבושים בכל אירופה וכונן את "הקיסרות הראשונה" בראשותו. עלה בידו להביס שוב ושוב בריתות מתחלפות של מעצמות אירופה, שהתאגדו כדי לבלום את השתלטותה של צרפת על היבשת, אך לאחר מספר מערכות הפסיד לבסוף והוגלה לאי אלבה. הוא הצליח לברוח מהאי, לשלוט שוב בצרפת למשך תקופה קצרה שמכונה "מאה הימים" עד שנוצח בקרב ווטרלו ונשלח לגלות באי סנט הלנה, שם מת.

נפוליאון הוא גם המייסד של שושלת בונפרטה: אֶחיו כיהנו כמלכים בארצות שכבש באירופה. בנו, נפוליאון השני, הוכרז על ידו כמלך רומא, ואחיינו, הידוע כנפוליאון השלישי, כיהן כשליט צרפת (נשיא ואחר כך קיסר) בין השנים 1848 ל-1870.

## ילדות ונעורים
[ימין|ממוזער|150px|אביו של נפוליאון, [קרלו בואונפרטה; היה נציג קורסיקה בחצרו של לואי השישה עשר, מלך צרפת]]
נפוליאון נולד באז'אקסיו שבקורסיקה על רקע התקוממות לאומית של הקורסיקאים נגד השליטה הזרה של ג'נובה, ולאחר מכן של צרפת. כשנה לאחר שנולד נכשל המרד, וקורסיקה סופחה רשמית לצרפת.

בהיות נפוליאון עוד ברחם אמו, השתתפו שני הוריו במלחמה על עצמאות קורסיקה. ב-15 באוגוסט 1769, בשובה מחגיגות עליית מרים השמיימה, התמוטטה לטיציה לקראת חצות וילדה את בנה נפוליאון. ב-21 ביולי 1771, קרוב לגיל שנתיים, הוטבל נפוליאון בשם נפולֶאוֹנֶה די בּוּאוֹנָפָּרטֶה (Napoleone di Buonaparte). ב-1779 נסע נפוליאון בן התשע לראשונה לצרפת לצורך לימודים. הוא למד צרפתית במשך ארבעה חודשים בבית ספר דתי באוטן, כשעד נסיעתו לא ידע מילה בצרפתית; גם לאחר שלמד, הוא דיבר במבטא קורסיקאי כבד, ומעולם לא ידע לאיית נכון.

משפחת בוּאוֹנפרטה השתייכה לאצולה הקורסיקנית הזוטרה. אבי המשפחה, קרלו בואונפרטה, הסתגל היטב לשלטון הצרפתי החדש ואף מונה לנציג קורסיקה בחצרו של לואי השישה עשר. ברם, הוא איבד את הון משפחתו בכישלונות עסקיים ומשפטיים. במחקר שערך, האב הוכיח קרבה לאצולה הטוסקנית, ומשפחת בואונפרטה הוכרה רשמית כמשפחת אצולה ב-1771. מעמדם כבני האצולה הזוטרה ומצוקתם הכלכלית זיכו את ילדי המשפחה לחינוך חינם על פי חוק, וכך זכו בני המשפחה, לרבות נפוליאון, להתחנך בצרפת שמעבר לים. קרלו בואונפרטה נפטר ב-1785 מסרטן הקיבה, בן 39 בלבד. מכיוון שניצל את רוב זמנו לתחזוק מעמדו, הוא היווה לנפוליאון דמות אב עמומה בלבד. אימו לטיציה רמולינו, מנגד, הייתה לדמות מפתח בעיצוב אישיותו כילד. היא תוארה על ידיו כאם קפדנית אך דואגת, לה הוא חב הרבה. לטיציה הייתה נצר למשפחת אצולה טוסקנית ולומברדית.

ב-15 במאי 1779 הגיע נפוליאון לאקדמיה הצבאית בבריאן-לה-שאטו (Brienne-le-Château), שם למד בחמש השנים הבאות. בניגוד לשמה, רוב הלימודים באקדמיה לא היו צבאיים בשל היעדר תקציבים, וכללו בעיקר חינוך רגיל לבני אצולה. נפוליאון הרבה בקריאת ספרים על העת העתיקה, בעיקר על מצביאים כיוליוס קיסר, והצטיין במתמטיקה, בגאוגרפיה ובהיסטוריה. בינו לבין שאר התלמידים התפתחה עוינות בגלל אופיו הגאה והתוקפני, וזהותו כקורסיקאי גאה ועני בין אצילים צרפתים. מסופר שיכולותיו הצבאיות של נפוליאון בלטו עוד בגיל 14, כשהוביל לניצחון את שכבת הגיל הצעירה במלחמת שלג מול השכבה הבוגרת.

בנעוריו שאף נפוליאון לשרת בחיל הים ואף בצי המלכותי הבריטי העוין, שאז היה החזק בעולם.
הוא התכוון להתקבל לאקדמיה הימית, אך לבסוף ב-22 בספטמבר 1784 אובחן כמתאים ל"אקול מיליטר", האקדמיה הצבאית היוקרתית בפריז, לאחר שמשרד המלחמה היקצה מקומות למצטיינים במתמטיקה. בגיל 16 ניסה נפוליאון להצטרף למסעות של מגלה הארצות לה פרוז ללא הצלחה, דבר ששם קץ לשאיפותיו הימיות.

ב-30 באוקטובר 1784 החל את לימודיו באקול מיליטר, מוסד הדגל של הצבא הצרפתי. הלימודים במוסד היוקרתי עמדו בניגוד מוחלט ללימודים בבריאן, ועל פי עדותו של נפוליאון מסנט הלנה "התייחסו אלינו כאל קצינים עשירים. יותר טוב מכל מה שרובנו קיבלנו בהמשך החיים". למרות המותרות שמהן נהנה, נפוליאון חווה שם לראשונה את חיי החייל בתרגילי סדר, באימוני ירי ובאימונים אחרים ששובצו בין השיעורים. אף שיחסיו עם שאר התלמידים נשארו עוינים, הוא הכיר שם לראשונה חבר טוב, אלכסנדר דה מזי, עמו שירת באותו גדוד בתום הלימודים.

ב-1785 דילג נפוליאון על הליכי הקבלה הרגילים ליחידות תותחנים מובחרות, ובספטמבר הגיע במבחנים למקום ה-42 מתוך 58 מבין המועמדים לחילות אלה מכל צרפת, זאת למרות האילוץ לסיים את לימודיו לאחר כשנה במקום שנתיים, בעקבות מות אביו והחמרת מצבה הכלכלי של משפחתו. בספטמבר 1785 סיים את לימודיו באקול מיליטר כקצין בדרגת סגן-משנה, כשהוא בן 16 בלבד, והיה לקורסיקאי הראשון שהוכשר במוסד מכובד זה.

## תחילת הקריירה הצבאית

[שמאל|ממוזער|250px|"[נפוליאון חוצה את האלפים", ציור של ז'אק-לואי דוד]]

### ראשית דרכו
עם סיום לימודיו גויס נפוליאון לרגימנט התותחנים של לה פֵר כקצין בדרגת סגן-משנה. ב-3 בנובמבר 1785 הצטרף לחיל המצב בואלנס שבמחוז דרום (Drome), שם עבר עשרה שבועות של הכשרה בסיסית. בינואר 1786 סיים את הכשרתו, ובאוגוסט אותה שנה נשלח הרגימנט שלו לדכא הפגנה בליון. משדוכאה ההפגנה הוא קיבל אישור לצאת לחופשה במולדתו.

נפוליאון נסע לקורסיקה ב-15 בספטמבר 1786, והתאחד עם משפחתו לראשונה מזה שמונה שנים. על המפגש העיק המשבר הכספי של המשפחה מאז מות אביו; נפוליאון – כעת הגבר במשפחה – חזר לפריז כדי להחזיר את הסבסוד על מטעי המשפחה, שהושהה. חופשי לראשונה בפריז, הירבה נפוליאון לבלות, בין היתר בתיאטרון, וגם איבד את בתוליו אצל יצאנית מקומית. פגישתו עם שר האוצר נכשלה, וב-1 בינואר 1788 שב לקורסיקה ונשאר עם משפחתו עד יוני. כך התארכה חופשתו מתשעה חודשים לשנתיים.

נפוליאון חזר לרגימנט שלו, שהוצב בינתיים באוקסון. את חמישה עשר החודשים הפנויים שתפקידו איפשר לו הוא ניצל לקריאה ואף לכתיבת 36 מחברות בנושאי ארטילריה, היסטוריה ופילוסופיה. באוגוסט 1788 הוא הועלה לדרגת סגן, ונבחר, בשל כישרונו, לפקד על פלוגת ניסויים שחקרה שיטות לירי של פצצות מרגמה מתותח רגיל. הוא היה הסגן היחיד שזכה להשתתף בנציגות של גדוד תותחנים כלשהו.

ערב המהפכה הצרפתית שלח נפוליאון מכתב לראש המורדים הגולה של הקורסיקאים, פסקאולה פאולי, שבו העיד על שנאתו לכתר הצרפתי אותו הוא משרת, ועל היותו לאומן קורסיקאי נלהב:

### המהפכה הצרפתית
[שמאל|ממוזער|180px|נפוליאון בגיל 23, [סגן-אלוף במשמר הלאומי הצרפתי]]
המהפכה הצרפתית הביאה לראשונה את נפוליאון להזדהות עם צרפת, כי פנתה נגד האצולה הצרפתית הגבוהה, אותה תיעב. הרוח המהפכנית, בשילוב עם ירושה מזדמנת, נתנו לנפוליאון הזדמנות להתחזק פוליטית במולדתו קורסיקה. בספטמבר 1789 שב לאי הולדתו ופעל לקידום שלו ושל אחיו הבכור, ז'וזף. בשיאם הפך נפוליאון למפקד במשמר הלאומי (נקרא גם "גדוד המתנדבים") של אז'קסיו הבירה, ולמנהיג המועדון היעקוביני בקורסיקה, וז'וזף היה לחבר במועצת העיר אז'קסיו.

בזמן המהפכה קורסיקה הייתה כמרקחה. מנהיג האי, פסקאולה פאולי, שב מגלותו בבריטניה בחסות המהפכה, ובהנהגתו השתלטו המהפכנים על קורסיקה. בעימותים באי אף נוצר מצב שבו נפוליאון, כמפקד במשמר הקורסיקאי הלאומי, נלחם נגד הצבא הצרפתי, שבו שירת במקביל באותה עת. מאחר שנחשב לעריק בעקבות חריגה מזמן ההיעדרות שהוקצה לו, הוא נסע לפריז ב-28 במאי 1792 במטרה לנקות את שמו. שם הוא חזה באירועי הפיכת 10 באוגוסט, בהם גבר ההמון על אנשי המשמר המלכותי השווייצרי, והמלך לואי ה-16 נאסר. האירוע סימן את תחילת סופה של המונרכיה, והשפיע רבות על נפוליאון, שלפי עדותו "מראה הגופות המחיש לי את המוות יותר מכל שדה קרב מאז". בפריז השתלב נפוליאון מחדש בצבא בדרגת סרן ואושרה לו נסיעה נוספת לקורסיקה, בה נדרש ללוות את אחותו.

ב-15 באוקטובר 1792 שב נפוליאון לקורסיקה, כאשר החלה מלחמה פנימית באי בין הפאוליסטים, ששאפו לעצמאות האי, לבין היעקובינים תומכי המהפכה הצרפתית, שראו בקורסיקה חלק בלתי נפרד מצרפת. כיעקוביני נלהב, הסתכסך נפוליאון עם מושא הערצתו – פאולי – כשלבסוף יד הפאוליסטים הייתה על העליונה: בני משפחת בואונפרטה המובסת הוגדרו כ"בוגדי ואויבי המולדת, הנידונים לתיעוב ולקלון נצחי", ונאלצו לנוס על נפשם לצרפת, בעוד שפאולי ניתק את קורסיקה מריבונות צרפת, והקים את הממלכה האנגלו-קורסיקאית.

בתור קצין בצבא צרפת התבלט נפוליאון כאסטרטג צבאי מחונן, וניהל כמה קרבות (כמו המצור על טולון) בהם זכו כוחותיו לניצחון מוחץ. ב-1793, בגיל 24 בלבד, הועלה לדרגת מפקד חטיבה (Général de brigade). בהמשך פיקד נפוליאון על גייסות צרפת שנלחמו בצבא האוסטרי על אדמת איטליה. הצלחתו הייתה כה גדולה, שבסופה הצליח להגיע לפרוורי וינה.
[250px|ממוזער|שמאל|[נפוליאון הראשון בפונטנבלו, 31 במרץ 1814, פול דלארוש, 1845.
ציור שמן המתאר את נפוליאון לבדו בדירתו הפרטית בפונטנבלו, ימים אחדים לפני ויתורו הראשון על הכתר.
היצירה שמורה במוזיאון האמנויות היפות של לייפציג ומדגישה רגע של התכנסות אישית ושבר.]]

## מסעו למצרים ולארץ-ישראל
[שמאל|ממוזער|250px|"נפוליאון מבקר אצל קורבנות המגפה ביפו", ציור של [אנטואן-ז'אן גרו (1804)]]

ב-1798 הטילה הממשלה הצרפתית הנבחרת על נפוליאון לכבוש את מצרים כדי לפגוע בדרכי המסחר של הבריטים עם הודו (לפי אחת הסברות, משימה זו הוטלה עליו כדי להרחיקו מפריז לאחר התגברות הפופולריות שלו בציבור). המטרה העיקרית של המסע הייתה לנתק את בריטניה, אויבתה המושבעת של המהפכה הצרפתית, מהודו, תוך פגיעה בממלוכים, בני בריתם.

נפוליאון כבש עד מהרה את קהיר וסביבותיה, אך נותק מצרפת בעקבות השמדת הצי הצרפתי על ידי האדמירל הבריטי הוריישו נלסון בקרב אבוקיר. נפוליאון ביסס את שלטונו במצרים והחל לנוע לאורך חוף הים התיכון לכיוון ארץ ישראל. הוא כבש את כל ערי-החוף של אותה תקופה: אל עריש, עזה ויפו, שם טבחו חייליו בכ-2,000 שבויים טורקיים. לאחר-מכן התקדם צבאו צפונה, כבש את חיפה ואת עמק יזרעאל וצר על עכו.

המצור על עכו ארך כחודשיים, אולם העיר, שהייתה בשליטתו של אחמד אל-ג'זאר, הייתה מבוצרת היטב, והתגוננה בעזרת צבא טורקי שהגיע מסוריה, ובסיוע כוחות בריטיים תחת פיקודו של האדמירל סידני סמית. יש האומרים כי הודעתו של נפוליאון במהלך המלחמה שלפיה אם תצלח דרכו והארץ תיכבש על ידיו, תוחזר הארץ לידי היהודים, נועדה לכבוש את לבו של חיים פרחי, יועצו ואיש סודו של אל-ג'זאר. בסופו של דבר לא הצליח נפוליאון לכבוש את עכו, וצבאו נסוג חזרה למצרים.

באמצעות עיתון ישן גילה נפוליאון על הפסד איטליה לכוחות אוסטריים ורוסיים ועל התוהו ובוהו הכולל השורר במדינה. הוא אסף סביבו כ-500 אנשים והפליג בספינה מהירה לצרפת. עיקר הצבא נשאר במצרים תחת פיקודו של ז'אן-בטיסט קלבר.

התקופה שבה שהה נפוליאון במצרים הייתה בעלת חשיבות תרבותית רבה בנוסף לחשיבותה הצבאית. נפוליאון יזם סקר מקיף של מצרים והביא עימו למערכה צוות חוקרים מגוון. תוצאות הסקר התפרסמו בשנים הבאות בעשרות כרכי "תיאור מצרים". בתקופה זו קיבל המחקר על מצרים העתיקה תנופה גדולה, התגלו קברים ומומיות של מלכיה, והתגלתה אבן רוזטה (שבאמצעותה פוענח בשלב מאוחר יותר הכתב ההירוגליפים המצרי העתיק, "כתב חרטומים", על ידי ז'אן-פרנסואה שמפוליון). במסגרת הסקר מיפה חיל ההנדסה של נפוליאון את האזור ויצר מפות מפורטות, בהן מפת ז'אקוטן שהייתה בשימוש במשך המאה ה-19 כולה עד מיפוי הארץ על ידי הבריטים.

## עלייתו לשלטון
[ממוזער|שמאל|250px|'''[הכתרת נפוליאון** ציור מאת של [[ז'אק-לואי דויד]] (1807), המתאר את הכתרת נפוליאון לקיסר]]
[[קובץ:Napoleoniceurope.png|ממוזער|250px|האימפריה הצרפתית באירופה תחת שלטון נפוליאון בשיא שטחה, [[1811]] ]]
[[קובץ:Napoleons retreat from Moscow by Adolph Northen.jpg|שמאל|ממוזער|250px|נפוליאון הנסוג ממוסקבה מתבוסס בשלג הרוסי, [[1812]]. ציור של אדולף נורתן.]]
למרות כישלונותיו האחרונים במזרח-התיכון לא נתפס המסע ככישלון, ולאחר שחזר לפריז ב-[[1799]] מונה נפוליאון למפקד הצבא. זמן קצר אחר-כך השתתף ב[[הפיכת 18 בברימר]] אשר בסופה מונה לקונסול הראשון של צרפת, ועם אישורה של חוקה חדשה בפברואר [[1800]], הפך בפועל ל[[עריץ|שליט יחיד]] של המדינה. האיש שסייע לו רבות להגיע לשלטון היה שר המשטרה [[ז'וזף פושה]]

מלבד כיבוש צפון-איטליה מידי האוסטרים (בשנית) בשנת [[1800]], ניצל נפוליאון את שנות שלטונו הראשונות לביסוס מעמדו בצרפת ולהחזרת היציבות למדינה. הוא ביצע מספר רפורמות במערכת החינוך, המשפט, הפיננסים ומערכות השלטון. רפורמות אלו היוו בסיס למערכות האזרחיות בצרפת לשנים רבות. בשנים אלו נוצר גם "[[קוד נפוליאון]]" שריכז את הזכויות של אזרחי המדינה.

בשנת [[1801]] הגיע נפוליאון להסדר עם [[הכנסייה הקתולית]] ועם ה[[אפיפיור]] [[פיוס השביעי]], שעמד בראשה. כחלק מהסדר זה הוכרה הקתוליות כדת המדינה, אולם מינוי אנשי הכמורה הושאר בידי נפוליאון. ב-[[2 בדצמבר]] [[1804]] הכתיר נפוליאון את עצמו כקיסר צרפת בברכת האפיפיור, כאשר במהלך הטקס הקפיד נפוליאון להניח את הכתר על ראשו בעצמו, כדי שלא ליצור מראית-עין של כפיפות לאפיפיור. ז'וזפין הוכתרה אז כאשת הקיסר. חצי שנה מאוחר יותר הוכתר נפוליאון ב[[מילאנו]] גם כ[[מלך איטליה]].

==לואיזיאנה הצרפתית==

[[לואיזיאנה הצרפתית]] הייתה חבל ארץ ב[[צפון אמריקה]], שצרפת תבעה עליו בעלות החל מסוף [[המאה ה-17]]. [[מלחמת שבע השנים]] שגלשה לזירת אמריקה סימנה את ראשית סוף האחיזה הצרפתית שם. צרפת הובסה בזירה זו, וכדי למנוע את השתלטות [[בריטניה]] על האזור, מסרה אותו ל[[ספרד]]. לאחר המלחמה, התושבים הצרפתים בלואיזיאנה הפצירו בממשלה להשיג שטח זה מחדש, ונפוליאון נענה לבקשה. בהסכם מ-[[1800]] לואיזיאנה חזרה לצרפת תמורת [[דוכסות פארמה]] שעברה לשלטון ספרדי.
נפוליאון הבין שלא יוכל להגן, וודאי שלא לפתח את האזור, נוכח המלחמות מבית ושליטתו המוחלטת של [[הצי הבריטי]] בים. בנוסף, הצורך של נפוליאון במזומנים למימון המלחמות הכריעו את הכף לטובת מכירת לואיזיאנה ל[[ארצות הברית]], לנציגי הנשיא [[תומאס ג'פרסון]], ששימש בעברו כשגריר ארצות הברית בצרפת. המכירה הושלמה ב-[[1803]] ושמה קץ לריבונות צרפתית באמריקה היבשתית.

==חידוש המלחמה==

בשנת [[1803]] הכריזה בריטניה בשנית מלחמה על שלטונו של נפוליאון. ב-[[21 באוקטובר]] [[1805]] הובס הצי של נפוליאון יחד עם [[הצי הספרדי]] על ידי הצי הבריטי ב[[קרב טרפלגר]]. כישלון זה הנציח את שליטתה המוחלטת של בריטניה ב[[ים|ימים]] שנמשכה עד [[מלחמת העולם הראשונה]].

לאחר קרב זה החל נפוליאון במסע כיבושים נרחב ברחבי יבשת אירופה נגד כל המעצמות שהתנגדו לשלטונו: בדצמבר [[1805]] ניצח נפוליאון את צבאות אוסטריה ורוסיה ב[[קרב אוסטרליץ]]. באוקטובר [[1806]] ניצח את צבאות [[פרוסיה]] בקרבות [[קרב ינה|ינה]] ו[[קרב אאורשטדט|אאורשטדט]], ובהמשך כבש את [[פולין]], וכונן בה "[[נסיכות-בובה]]" הנתונה להשפעתו. באותה עת נמנע נפוליאון מלפלוש לרוסיה, ותחת זאת חתם על [[חוזה טילזיט]] שביסס את הברית עם ה[[צאר]] [[אלכסנדר הראשון, קיסר רוסיה|אלכסנדר הראשון]] שחילקה את אירופה ביניהם.

לאחר-מכן פנה נפוליאון מערבה, פלש לספרד ומינה את אחיו הבכור [[ז'וזף בונפרטה|ז'וזף]] למלך. אחת המטרות החשובות של צעד זה הייתה ניסיון לכפות מצור כלכלי על בריטניה, אותה לא הצליח להכריע. אולם צעד זה לא נחל הצלחה: לאומנים [[ספרדים (עם)|ספרדים]] התקוממו נגד השלטון הזר ונעזרו בצבאות בריטים שפלשו ב-[[1808]] לספרד ולפורטוגל. מלחמה זאת היא שהכניסה לראשונה לאוצר המילים הבינלאומי את המונח "[[גרילה]]" ("מלחמה קטנה" בספרדית), אם כי סוג זה של לחימה היה ידוע היטב גם בתקופות מוקדמות יותר.

ב-[[1810]] גירש נפוליאון את ז'וזפין ונשא לאישה את [[מארי לואיז, דוכסית פארמה|מריה לואיזה מאוסטריה]], שהוכרזה מיד כקיסרית. לנפוליאון ומארי לואיז נולד בן יחיד, ושמו נפוליאון פרנסואה ז'וזף שארל בונפרטה (1812–1833). לימים הוא יקרא בשם "[[נפוליאון השני]]" ויוכתר על ידי אביו כמלך [[רומא]], על אף שלא שלט בה מעולם. מלבדו היו לנפוליאון כמה ילדים לא חוקיים.

לאחר תקופת רגיעה מסוימת החלו בעיות גם בחזית המזרחית, כאשר הברית עם רוסיה נכשלה. הצאר [[אלכסנדר הראשון, קיסר רוסיה|אלכסנדר הראשון]] סירב לשתף פעולה עם נפוליאון נגד הבריטים, וב-[[24 ביוני]] [[1812]] [[מלחמת רוסיה–צרפת (1812)|פלש צבא נפוליאון לרוסיה]]. הכוחות הרוסיים לא הציבו התנגדות, ובמקום זאת נסוגו כשהם מושכים את צבא נפוליאון לתוך עומק שטח רוסיה, תוך שימוש בטקטיקה של [[אדמה חרוכה]]. ב-[[12 בספטמבר]] 1812 התרחש קרב עקוב מדם בבורודינו ([[קרב בורודינו]]) שבפאתי [[מוסקבה]] בין כוחות נפוליאון והצבא הרוסי, שהסתיים ללא ניצחון ברור. הצבא הרוסי המשיך בנסיגתו, כשהוא מאפשר לנפוליאון להיכנס למוסקבה, אולם לפני שנסוגו הציתו ה[[רוסים]] את העיר כדי שלא תוכל לשמש בסיס לצבאו של נפוליאון.

===דעיכה וגלות ראשונה===
[[קובץ:Cruikshank - Comparative Anatomy.png|שמאל|ממוזער|350px|[[קריקטורה]] של [[ג'ורג' קרוקשנק]] מנובמבר 1813 – נפוליאון ממלא את שורות החללים]]
נפוליאון חיכה לשווא לכניעת הצאר הרוסי. משכניעה זו לא הגיעה, נסוג צבאו בחזרה. בשלב זה כבר החל צבאו להידלדל: מחצי-מיליון החיילים איתם יצא לפלישה נותרו רק 100,000. נפוליאון נטש את צבאו וחזר לפריז.

נסיגה זו היוותה שינוי בגישה האירופית כלפי נפוליאון. תדמיתו כבלתי-מנוצח נשברה ועמים רבים ניצלו גילוי חולשה זו כדי להשתחרר משליטת הצרפתים. בין ה-16 עד 19 באוקטובר [[1813]] התקבצו צבאות רוסיה, פרוסיה ואוסטריה להילחם בחיילי נפוליאון ב[[קרב לייפציג]], "קרב האומות". בקרב זה נחלו הצרפתים כישלון מוחלט, ובמקביל נחלו חיילי נפוליאון תבוסות גם באיטליה ובספרד.

ב-[[1814]] התאחדו בעלות-הברית (בריטניה, רוסיה, פרוסיה ואוסטריה) נגד נפוליאון ופלשו לצרפת. ב-[[31 במרץ]] הם הצליחו לכבוש את פריז, והסנאט החליט להדיח את נפוליאון מתפקידו כקיסר. הוא נמלט ל[[ארמון פונטנבלו|פונטנבלו]], ושם התפטר ב-[[6 באפריל]] תוך העברת השלטון לבנו. אולם בעלות-הברית לא הסתפקו בכך והכריחו אותו ב-[[11 באפריל]] להתפטר ללא תנאי ולצאת לגלות באי [[אלבה (אי)|אלבה]], אי בים התיכון המרוחק כ-20 ק"מ מחופי איטליה. נפוליאון הורשה לשמור את התואר קיסר, אך נקבע כי הקיסרות הנתונה למרותו היא רק האי הקטן בו הוא נמצא. הוא קיבל קצבה שנתית של 2 מיליון פרנק מ[[ממשלת צרפת]], והורשה לקחת איתו מספר קטן מקציניו וחייליו. ב-[[20 באפריל]] הוא נפרד מרוב צבאו ונאמניו בפונטנבלו והחל את המסע לאי גלותו. השלטון בצרפת עבר ל[[לואי השמונה עשר|לואי ה-18]], כמלך צרפת.

===שלטון מאה הימים===


בסוף פברואר [[1815]], אחרי גלות קצרה באי אלבה, נמלט נפוליאון מהאי ונחת בחופי [[פרובאנס]] ב-[[1 במרץ]] 1815. על מנת לעוצרו נשלחו כוחות [[צבא]] בפיקוד [[מישל נה|מרשל נה]], שהבטיח כי ישיב את נפוליאון לפריז "בכלוב של ברזל"; אולם בפגישתם עם נפוליאון קיבלו אותו כוחות הצבא כמנהיגם, והמרשל נה עצמו, פקודו לשעבר וידידו הטוב, חבר אליו בשמחה. נפוליאון החל לצעוד לעבר [[פריז]] כאשר לאורך המסע מצטרפים לשורותיו חיילים ומתנדבים רבים מקרב העם. הוא הגיע לפריז ב-[[20 במרץ]] 1815 עם צבא סדיר של כ-140,000 חיילים וכ-200,000 מתנדבים. [[לואי השמונה עשר מלך צרפת|לואי ה-18]] נמלט מפריז עם בואם של כוחות נפוליאון, שחזר להיות השליט בפועל.

המעצמות הזרות לא קיבלו את חזרתו לשלטון. ה[[קרב ווטרלו|קרב הסופי]] התחולל ב-[[18 ביוני]] 1815 ב[[וטרלו (בלגיה)|ווטרלו]] שבמרכז [[בלגיה]] של ימינו, בין הצבא הצרפתי לבין הצבא הבריטי ו[[הצבא הפרוסי]] בפיקודם של [[ארתור ולסלי, הדוכס הראשון מוולינגטון]] ו[[גבהרד לברכט פון בליכר]]. הצבא הצרפתי הובס בקרב זה, ונפוליאון חזר לפריז. בתחילה קיווה לתמיכה עממית, אך כשזו לא באה, התפטר ב-[[22 ביוני]] לטובת בנו ששהה באוסטריה. הוא ניסה להימלט מצרפת דרך נמל רושפור, אך היה מכותר על ידי ספינות בריטיות, וב-[[15 ביולי]] נתפס נפוליאון על ידי הכוחות הבריטים.

בסך הכול שלט נפוליאון בצרפת מאה ימים לפני שהובס. לאחר כניעתו, הוחזר לואי ה-18 לשלטון.

==גלות שנייה ואחרונה==
[[קובץ:Horace Vernet (1789-1863) - Napoleon's Tomb - P575 - The Wallace Collection.jpg|250px|ממוזער|שמאל|[[קבר נפוליאון (הוראס ורנה)|קבר נפוליאון]], ציור מאת [[הוראס ורנה]]]]
[[קובץ:Napoleon tomb bordercropped.jpg|שמאל|ממוזער|260px|קבר נפוליאון בפריז]]
לאחר שהסתיימה תקופת שלטונו השנייה, לא הסתכנו הבריטים בבריחה נוספת של נפוליאון, והגלו אותו לאי [[סנט הלנה]] בדרום [[האוקיינוס האטלנטי]], אי מבודד ביותר הנמצא כ-2,000 ק"מ מחופי אפריקה. באי זה בילה נפוליאון את שארית חייו, מ-[[17 באוקטובר]] [[1815]], עד למותו ב-[[5 במאי]] [[1821]].
מספר חוקרים בדקו את שרידי גופתו, וטענו כי מצאו בשערו עדויות לרעל. הרעל שנמצא הוא [[ארסן]], אך הופיע גם בדוגמיות שיער מלפני כליאתו. חוקרים מציינים כי הארסן בשיערו יכול להופיע ממקורות שונים כגון: קרם לשיער, [[אבק שרפה|אבק שריפה]] או דבק ל[[טפט]]ים. מתיאור הניתוח שלאחר המוות שנערך על ידי ה[[פתולוג]] [[פיליפ קרלייר]] עולה שסבל מ[[סרטן הקיבה]]. שני מנתחים בצי הבריטי שבחנו את גופתו של נפוליאון הגיעו למסקנה כי מת מ[[דלקת כבד]] טרופית, השכיחה בסנט הלנה. מסקנות אלה לא היו נוחות ל[[המפלגה השמרנית (בריטניה)|ממשלה השמרנית]] שכיהנה באותה עת, והמנתחים [[מעצר|נעצרו]], [[הרשעה|הורשעו]] ב[[בית דין צבאי]] וסולקו מן הצי. בספרו על מות נפוליאון שלל [[מייג'ור גנרל]] ד"ר [[פרנק ריצ'רדסון]] את האפשרות שנפוליאון מת מסרטן הקיבה, בין היתר מפני שחולי סרטן הקיבה מתים כחושים ואילו נפוליאון נותר [[השמנה|שמן]] במותו. לעומת זאת כותב וינסנט קרונין שלקראת מותו איבד נפוליאון לפחות רבע ממשקל גופו ופניו היו כחושות מאד. קרונין כותב במפורש כי נפוליאון מת מסרטן הכבד, כפי שעלה מניתוח לאחר המוות שבוצע יום למחרת מותו. בהסתמך על דיווחיהם של שני המנתחים מן הצי הבריטי, הגיע ד"ר ריצ'רדסון למסקנה כי נפוליאון מת מדלקת כבד [[אמבה|אמבית]], שמקורם באמבה ''[[Entamoeba histolytica]]'', שגרמה בין היתר גם לכיב משני בקיבה. דלקת כבד אמבית תואמת את כל ה[[תסמין|תסמינים]] מהם סבל נפוליאון בימיו האחרונים: התקפי [[חום (תסמין)|חום]] חוזרים מלווים ב[[זיעה|הזעה]] לילית, תחושת כבדות ואי-נוחות בצד הימני של הגוף, [[כאב]] ב[[כתף]] הימנית, כבד רך למישוש, [[עור]] בוצי ושפל, ו[[ליחה]] אדומה המעידה כנראה על [[מורסה]] ב[[ריאה|ריאות]].
הוא נקבר בסנט הלנה וב-[[1840]], כעשרים שנים לאחר מותו, הובאה גופתו לפריז ונקברה בארמון [[האינוואליד]].

==השלכות כיבושיו==
כיבושי נפוליאון הביאו לשינוי מהותי בין מערב אירופה למזרחה. בשטחים שנכבשו כפה נפוליאון פירוק של מסגרות השלטון הישנות, וביתר פירוט [[רפורמה אגררית|חלוקה של קרקעות לאזרחים]], צמצום המיסים על האיכרים, צמצום ניכר של מספר יחידות השלטון על ידי איחוד יחידות רבות למסגרת יחידה, ביטול זכויות יתר של האצולה ושלילת זכויות יתר מה[[גילדה|גילדות המקצועיות]] שהגבילו מאוד את הניעות החברתית. בפועל עודדו שינויים אלה [[עיור]], ניעות חברתית ויוזמות כלכליות. התוצאות המובהקות של השינויים היו פער שגדל והלך בין הפיתוח הכלכלי של הטריטוריות שכבש לבין אלו ששמרו על המסגרות המגבילות המסורתיות. שינויים אלה בולטים עוד יותר לנוכח העובדה ששטחים בהן בוטלו רפורמות אלו לאחר תבוסת נפוליאון פיגרו בפיתוח הכלכלי והתעשייתי אחרי אלו שבהן הרפורמות נותרו בתוקף. במובן זה כיבושי נפוליאון הרימו תרומה מכרעת לפריצה קדימה של המערב, עם שגשוג כלכלי חסר תקדים שפתח פער גדול בינו לבין הציוויליזציות העתיקות דוגמת סין, ובסופו של דבר ביסס את הקולוניאליזם האוניברסלי של המאה ה-19.

==משפחתו==
=== נישואיו הראשונים ===
בשנת [[1796]] כבר היה נפוליאון קצין בכיר, כשהוא בן 26. הוא נשא לאשה את [[ז'וזפין דה בוארנה]], אלמנתו בת ה-32 של ה[[גנרל]] [[אלכסנדר דה בוארנה]], שהוצא להורג במהלך המהפכה. ז'וזפין הייתה אם לבן ולבת: [[אז'ן דה בוארנה]] ([[1781]]–[[1824]]) ו[[הורטנס דה בוארנה]] ([[1783]]–[[1837]]). כגבר חסר ניסיון היה נפוליאון מאוהב בז'וזפין נואשות, בעוד היא נמשכה לגבר אחר וניהלה איתו מערכת יחסים מקבילה מבלי שעשתה מאמץ ניכר להסתיר זאת, אולם הוא סלח לה.
[[קובץ:Le divorce de l'Impératrice Joséphine 15 décembre 1809 (Henri-Frederic Schopin).jpg|250px|ממוזער|שמאל|[[גירושיה של הקיסרית ז'וזפין]], ציור מאת אנרי פרדריק שופן]]
נפוליאון חיבב מאוד את אז'ן והורטנס ואימץ אותם, ובשנת [[1802]] השיא את הורטנס לאחיו [[לואי בונפרטה]] בן ה-24, ולימים היו למלך ומלכת הולנד. ילדיהם היו נפוליאון שארל בונפרטה, [[נפוליאון לואי בונפרטה]] מלך הולנד, ו[[נפוליאון השלישי|שארל לואי נפוליאון בונפרטה]] קיסר צרפת ("נפוליאון השלישי"). ב-[[1806]] נישא אז'ן ל[[אוגוסטה, נסיכת בוואריה]]. במהלך שלטונו העניק נפוליאון לאז'ן את התארים נסיך צרפת, נסיך [[ונציה]] והדוכס הגדול של [[פרנקפורט]]. מילדיהם היו [[ז'וזפין מלוכטנברג|ז'וזפין מלכת שוודיה ונורווגיה]], ו[[אוגיסט דה בוארנה|אוגיסט]] ו[[מקסימיליאן, דוכס לוכטנברג|מקסימיליאן]] מלויכטנברג.

=== נישואיו השניים ===
בעוד שפילגשיו של נפוליאון ילדו לו ילדים בלתי חוקיים (לפחות ארבעה עם צאצאים רבים כיום), ז'וזפין לא ילדה לו יורש רשמי, ייתכן שבעקבות [[מאסר]]ה בתקופת שלטון הטרור או [[הפלה טבעית|הפלה]] שאולי עברה בשנות העשרים לחייה. נפוליאון התגרש ממנה ב-[[1810]], ונשא במקומה את [[מריה לואיזה מאוסטריה]], שהייתה בתו של [[פרנץ השני, קיסר האימפריה הרומית הקדושה|פרנץ הראשון, קיסר אוסטריה]], נינתה של [[מריה תרזה|מריה תרזה, קיסרית אוסטריה]] ובת-אחיינית של [[מארי אנטואנט]]. נפוליאון ומריה לואיזה נותרו נשואים עד מותו של נפוליאון, אך היא לא הצטרפה אליו לגלות באלבה ומאז לא ראתה אותו עוד.

לזוג נולד ילד אחד, שנקרא לימים [[נפוליאון השני]]. הוא הפך לקיסר [[צרפת]] עם התפטרות נפוליאון לאחר "מאה הימים" ([[22 ביוני]] [[1815]]), כשהוא בגיל שלוש, וכיהן בתפקיד במשך שבועיים בלבד, עד לפלישת כוחות בעלות הברית לצרפת. הוא הוגלה ל[[ארמון שנברון]] בווינה, ונפטר שם מ[[שחפת]] ב-22 ביולי [[1832]], כשהוא בן 21, ללא ילדים.

== אישיותו ==
[[היסטוריון|היסטוריונים]] מבליטים את עוצמתה של השאיפה העזה של נפוליאון, שהעבירה אותו ממגורים בכפר נידח לשליטה על רוב אירופה. מחקרים אקדמיים מעמיקים על ראשית חייו של נפוליאון מסיקים שעד גיל שנתיים היה לו אופי עדין ורגוע. דווקא אחיו הבכור, [[ז'וזף בונפרטה]], הוא זה שזכה לעיתים קרובות לתשומת לב רבה יותר מאמם, מה שהפך את נפוליאון לתוקפני יותר. במהלך שנות הלימודים המוקדמות שלו הוא סבל מבריונות קשה מצד חברי כיתתו, עקב זהותו ה[[קורסיקה|קורסיקנית]] ושליטתו המוגבלת בשפה הצרפתית. כדי לעמוד בלחץ הוא נעשה שתלטני, ובסופו של דבר, אף פיתח [[תסביך נחיתות]]. ג׳ורג׳ רודה, היסטוריון [[בריטים|בריטי]], כינה את נפוליאון כ"שילוב נדיר של רצון, חוכמה וכוח פיזי". בפגישותיו האישיות הייתה לו בדרך כלל השפעה היפנוטית על אנשים, ולכאורה כופף את המנהיגים החזקים ביותר כרצונו. הוא הבין ב[[טכנולוגיה צבאית]], אך לא היה חדשן בהקשר זה. הוא היה חדשן בשימוש במשאבים הפיננסיים, ה[[בירוקרטיה|בירוקרטיים]] וה[[דיפלומטיה|דיפלומטיים]] של [[צרפת]]. הוא יכול היה לפקוד במהירות שורה של פקודות מורכבות לפקודיו, תוך כדי הבחנה היכן צפויות להיות היחידות העיקריות של צבאו בכל נקודה עתידית, וכמו [[שחמטאי]], לצפות את המהלכים הטובים ביותר קדימה. המרץ האינטלקטואלי הזה לעיתים קרובות כונה כ[[כריזמה]] יוצאת דופן המשולבת בכוח רצון חזק לצד אופי מהיר חימה שהפגין במהלך כישלונותיו. נפוליאון שמר על הרגלי עבודה קפדניים ויעילים. הוא רימה במשחקי קלפים ודאג להשיב לעצמו את ההפסדים. הוא היה חייב לנצח בכל דבר שניסה.

==גובהו של נפוליאון==
אמונה רווחת היא שנפוליאון היה אדם נמוך יחסית. למעשה, במותו של נפוליאון נמדד גובהו ב-5 רגלים ו־2 אינצ'ים, וישנה מחלוקת בין היסטוריונים האם המדידה בוצעה על פי מידות צרפתיות ישנות או לפי המידות הבריטיות: מדידה לפי המידות הבריטיות אכן מצביעה על גובה נמוך של 1.57 מטר, אולם מדידה לפי המידות הצרפתיות הישנות מצביעה על גובה של 1.69 מטרים. בנוסף, יש הטוענים כי לאגדה על נפוליאון הנמוך תרמה העובדה שנפוליאון היה מוקף בחיל משמר שהורכב מחיילים גבוהים במיוחד, והוא כונה בפיהם "הרב"ט הקטן" (le petit caporal) – כינוי חיבה שרמז לאו דווקא לגובהו אלא ליחסו השוויוני והבלתי-מתנשא כלפיהם.

==ראו גם==
* [[משפט נפוליאון]]
* [[נפוליאון והיהודים]]
* [[סעודת הערבית של בוקר]]
* [[תסביך נפוליאון]]

==לקריאה נוספת==
* [[סטיבן אינגלנד]], **נפוליאון: חיים פוליטיים**, [[ספרית מעריב]], תשס"ט 2009. 
* [[בן ג’ונס]], **נפוליון האיש והמיתוס**, [[הוצאת הדר]], 1978. 
* [[יעקב יערי-פולסקין]], **נפוליון בונפרטה וארץ ישראל: מונוגרפיה היסטורית-ספורית**, חולמים ולוחמים, 1932. 
* [[אמיל לודוויג]], **נפוליון**, א"י שטיבל, 1930. 
* [[אליסטיר הורן]], **כמה רחוק מאוסטרליץ? נפוליאון 1805–1815**, [[הוצאת דביר]], 2005.
* וינסנט קרונין, **נפוליאון**, קרני, 1991. 
* נתן שור, **מסע נפוליאון לארץ ישראל**, עם עובד, 1984. 
* [[חזי שלח]], **נפוליאון 1813: מלחמת העולם הראשונה**, כתר, 1996. 
*[[ולטר גראב]], **נפוליאון ותקופתו**, משרד הביטחון ([[אוניברסיטה משודרת]]), 1992. 
* בן וידר, דייוויד הפגוד, **רצח נפוליאון**, ידיעות אחרונות, 1986. 
* ניג'ל ניקולסון, **נפוליאון 1812**, מערכות, 1991. 
* נפוליאון בונפרט, **איך לעשות מלחמה**, הוצאת [[נהר ספרים]], 2019 
*[[יבגני טארלה]], **נאפוליאון ותקופתו**, ספרית פועלים, 1967. 
*[[מרדכי גיחון]], **נפוליאון בארץ ישראל*', אפי מלצר, 2003. 
<div class="mw-content-ltr">
* 
* Kagan, Frederick W. (2006) *End of the Old Order: Napoleon and Europe, 1801–1805'' (Da Capo)
* 


## קישורים חיצוניים

* ציטטות של נפוליאון 
* 
* אורי קציר, נאפוליון מנסה לכבוש את העיר עכו נגד ידידו הוותיק, באתר e-mago
* האתר של La Fondation Napoléon (באנגלית או בצרפתית)
* מלחמות נפוליאון, באתר המרכז לטכנולוגיה חינוכית
* מוטי בנמלך, הסנהדרין של נפוליאון, מגזין להיסטוריה סגולה
* 
* נפוליאון במצרים, אוסף מסמכים, באתר הספרייה הלאומית, אפריל 2017
* 
* 
* 
* 
* נפוליאון בארץ ישראל – 200 שנה למותו
** נפוליאון היה פה!, מסע אינטראקטיבי בעקבות מסעו של נפוליאון למצרים ולארץ ישראל, הספרייה הלאומית
** 
** 
** 
** 
** 
** 
** 
*  יובל מלחי, הרצאות על נפוליאון באתר קטעים בהיסטוריה (2010, 2016) | העלייה לשלטון | נפוליאון בארץ ישראל | שיא גובה | הדעיכה | הסוף | נפוליאון ומסעו בארץ ישראל |  מסעו של נפוליאון בארץ ישראל עד להגעתו לעכו |
* 
* 

## ביאורים

## הערות שוליים

*
קטגוריה:בית בונפרטה
קטגוריה:אנשי צבא צרפתים
קטגוריה:מפקדי צבאות סדירים בעת החדשה: אישים
קטגוריה:אישים הקבורים בארמון האינווליד
קטגוריה:אבירי מסדר העיט השחור
קטגוריה:אבירי מסדר העיט הלבן
קטגוריה:מעוטרי עיטור אנדריי הקדוש
קטגוריה:מעוטרי עיטור אלכסנדר נבסקי (האימפריה הרוסית)
קטגוריה:ויקיפדיה - ערכים מומלצים לשעבר
קטגוריה:חברי האקדמיה הצרפתית למדעים
קטגוריה:אנשים שנודו על ידי הכנסייה הקתולית
קטגוריה:מגורשים ממולדתם
קטגוריה:מלכי איטליה
קטגוריה:המהפכה הצרפתית: אישים
קטגוריה:צרפתים במלחמות הנפוליאוניות
קטגוריה:אסירים פוליטיים
קטגוריה:צרפתים שנולדו ב-1769
קטגוריה:צרפתים שנפטרו ב-1821